Оқу жылына дайындық: Қарағанды облысында мұғалімдердің 84 пайызы екпе алды
DATE: 09:01, 13 Шілде 2021 | GMT +5
TITLE: Оқу жылына дайындық: Қарағанды облысында мұғалімдердің 84 пайызы екпе алды
URL: https://kaz.inform.kz/news/oku-zhylyna-dayyndyk-karagandy-oblysynda-mugalimderdin-84-payyzy-ekpe-aldy_a3811543/
META: DATE: 09:01, 13 Шілде 2021 | GMT +5
TOTAL WORDS: 217
AUTHOR(S):
TEXT: «Ел Президенті 10 шілдедегі Үкіметтің кеңейтілген отырысында сөйлеген сөзінде оқушылар мен студенттердің дәстүрлі оқыту жүйесіне оралуын қамтамасыз ету мәселелеріне ерекше назар аударды. Пандемия кезінде олар қашықтан білім алуға мәжбүр болды. Біз өткен оқу жылында жіберілген олқылықтардың орнын толтырып, оларды болашақта қайталамауға тиіспіз», - деп атап өтті облыс әкімі Жеңіс Қасымбек. Білім басқармасының басшысы Гүлсім Қожахметова штаттық форматта жұмыс істеу үшін басты талап – квиге қарсы педагогтар мен қызметкерлерді 100 пайыз вакциналау екенін хабарлады. Оның айтуынша, бүгінде оқу орындарының қызметкерлерінің 84% екпе алды. Вакцинацияны 18 жастан асқан колледж студенттері де жасайды. Барлық білім ұйымдары санитарлық құралдармен қамтамасыз етілген. «Кабинеттік жүйені жою және әртүрлі сыныптар үшін үзілісті бөлу арқылы, 25 оқушыдан аспайтын сыныптарға бірнеше ауысымда сабақ өткізу жоспарланып отыр. Сабақ кестесі бастауыш, орта және жоғары буынды ескере отырып жасалады. Бұл жағдайда егер оқушылардың біреуінде коронавирус анықталса, барлық мекеме емес, жеке блок карантинге жабылады», – деді Гүлсім Қожахметова. Қажетті оқулық сатып алынады. Бұған бюджеттен қаражат бөлінді. Жаңа оқу жылына дейін облыста 146 білім нысанын жөндеу жоспарланған: 111 мектеп, 26 балабақша, 8 колледж, бір балалар үйі. Тоғыз нысанның, оның ішінде төрт мектеп пен екі балабақшаның құрылысы жүргізілуде. Облыс әкімі қауіпсіздікті барынша сақтай отырып, дәстүрлі оқу форматына оралу үшін барлық қажетті шараларды қабылдауды тапсырды. Қарағанды облысында 1 қыркүйектен бастап 209 067 оқушы, оның ішінде бірінші сынып оқушылары – 21 803-і оқуға кіріседі
